Балаларны саклагыз – 5 яшьлек малай батып үлгән (ФОТО)

	Кызганычка каршы, балаларда курку хисенә караганда кызыксыну көчлерәк. Шуңа да аларны караучысыз калдырмасак иде. Бүген Татарстанда куркыныч урында ялгызлары гына уйнау, бер баланың гомере өзелүгә китергән. 8 апрельдә 14.02 сәгатьтә, Югары Ослан районы коткаручыларына Ямбулат авыл җирлеге башлыгыннан 5 яшьлек баланың югалуы турында хәбәр керә. 	 Ачыкланганча, 2011 елгы малай үз өеннән 100 метр ераклыкта ике абыйсы (бертуган һәм ике туган) белән елга буенда уйнап йөргән. Елганың киңлеге – 3, тирәнлеге 2 метр диелә. Елга аркылы бүрәнә яткан. Балалар икенче ярга чыгарга теләп, шул бүрәнә буйлап атлаган. Олыраклары чыга алса да, кечкенәсе елгага егылып төшкән. Абыйларының берсе ярдәмгә кеше чакырырга чапкан, ә икенчесе батучы малайны коткарырга тырышып караган. Әмма киеме юешләнгән кечкенә малай төпкә киткән. Коткаручылар водолазлар ярдәмендә малайны 1,5 метр тирәнлектән, бәла булган урыннан 250 метр читтән табып алган. Ачы хәсрәт килгән гаиләнең кайгыларын уртаклашабыз! Ходай Тәгалә сабырлык бирсен сезгә...       

 Фото: mchs.tatarstan.ru 
	---	
Интертат.ру

	№ --- | 08.04.2016	


